Ziningi izinto ezibhekwayo uma kubhalwa. Kule-athikili ngizogxila kokumbalwa okusiza ukubhala indaba. Okubaluleke kakhulu ukuthi umbhali akacabangisise ukuthi uzobhala ngani. Uma esecabangile, akanikeze indaba yakhe isihloko esihehayo. Kufanele abeke umfundi esimeni sokulindela ngomdlandla lokho abhala ngakho. Isihloko masicace singadidi ofundayo.
Angaqala ngokubhala izihlokwana afuna ukubhala ngazo. Kubalulekile ukuthi umbhali azibuze ukuthi uhlose ukuthi umfundi atholeni endabeni yakhe. Akaqonde ngqo kulokho angazami ukufaka imiqondo eminingi noma izihloko eziningi endabeni yakhe. Uma indaba yakhe icacile futhi iqonde ngqo kulokho abhala ngakho, wenza umfundi ayilandele kalula indaba futhi ayithande.
Umbhali angabeka izihlokwana uma ebhala angabuye uzisuse uma eseqedile ukubhala indaba yakhe. Lokhu kusiza ukuthi angazitholi esephumile emqondweni waleso sihlokwana abhala ngaso. Umzimba wendaba kufanele ube nendikimba eyodwa futhi eqondile.
Iphutha elijwayelekile ababhali abalenzayo uma beqala ukubhala, bashintsha kaningi indlela ababhala ngayo. Lokhu kuholela ekutheni umfundi adideke. Uma umbhali ebhala ngomuntu wokuqala, akaqhubeke kanjalo angashintshi. Akangabonakali esebhala ngomuntu wesithathu. Uma lokho kwenzeka kufanele kube nesizathu futhi umfundi aqasheliswe ngalolu shintsho. Uma futhi kushintsheka inkathi umfundi akaqasheliswe.
Umbhali angabuza umbuzo kumfundi. Lokhu kubeka umfundi esimeni sokuzibona eyingxenye yendaba. Nokho ke abanye abakuboni kudingekile lokhu, kodwa kubalulekile.
Umbhali akasebenzise ulimi olulula futhi olujwayelekile. Futhi akasebenzise amagama noma ulimi olunikeza umfanekiso walokho akushoyo.
Kubaluleke kakhulu ukuthi umbhali enze ucwaningo ngesihloko azobhala ngaso. Esikhathini esiningi umuntu ubhala ngaleso sihloko azi kangcono ngaso. Noma kunjalo kusemqoka ukuthi abhekisise ukuthi abanye ababhali bathini ngaleso sihloko. Futhi kubalulekile ukuveza imiqondo ehlukeni; imiqondo evumayo kanye nemiqondo ephikisana nowakho.
Kufanele umbhali angesabi ukuvulela impikiswano phakathi kwabanye abantu abazi kabanzi ngesihloko abhala ngaso kanye nalabo abangavumelani nalokho akushoyo. Impikiswano ingasiza ukuthi umbhalo wakhe ubonise ukuthi uyazi futhi uqinisekile ngalokho abhala ngakho kanti nempekiswano ingaveza ukuthi imibono yakhe ayintengantengi.
Uthole amaphuzu angu-/10 phrakthiza futhi?